白小
作者：唐庚
朝代：宋

paragraphs: 二年遵海濱，開眼即浩淼。
謂當飽長鯨，餬口但白小。
百尾不滿釡，烹煮等芹蓼。
咀嚼何所得，鱗鬛空紛擾。
向來若魚戲，海面横孤嶠。
噞喁噴飛沫，白雨散晴曉。
終然不省錄，從事此微眇。
短長本相形，南北無定表。
泰山不爲多，毫末夫豈少。
詞雄兩月讀，理足三語妙。
人生一漚發，誰作千歲調。
安能蹲會稽，坐待期年釣。